**Ačiū, kad klausotės „Baltupių radijo"!**

                      Jau daugiau nei dešimt metų "Baltupių radijo" programos skamba FM radijo bangomis 98,8 MHz dažniu. Vietinė radijo stotis mokykloje veikė jau nuo 1997 metų. 2005 metais viena iš nedaugelio mokyklų Lietuvoje, tuometinė Baltupių vidurinė, gavo licenciją radijo dažniui R271. Jau po metų ant stogo išsikėlę 15 metrų aukščio anteną, įsigiję galingą siųstuvą RT-FMS-251, tapome tikra radijo stotimi, kuri girdima šiaurinėje Vilniaus dalyje, beveik dviejų kilometrų spinduliu aplink Baltupių progimnaziją.

                      Girdimės visame Baltupių mikrorajone, Jeruzalėje, dalyje Fabijoniškių, iki pat Siemens arenos. Važiuojantieji judria Geležinio vilko gatve taip pat turi galimybę kurį laiką pabūti drauge su "Baltupių radiju".

                      Be to, “Baltupių radijas” transliuoja ir internetu. Mūsų mielai klausosi ne tik Vilniuje, bet ir kituose miestuose: Panevėžyje, Kaune ir net Londone. Pasauliniame radijo stočių tinkle internete “Tunein” mūsų radijas turi beveik 500 klausytojų.

                      Svarbiausia ir seniausia “Baltupių radijo” laida yra “Baltupių vinis”. Ją rengia ir veda patys mokiniai, kurie tiesioginiame eteryje kasdien pristato žinias iš mokyklos, rajono ir mokinių gyvenimo, į svečius kviečia įvairius žmones, kuriems svarbu, kuo šiandien gyvena mokykla: mokytojai, vaikai ir jų tėvai.

                      Kiekvienais mokslo metais “Baltupių radijas” suburia dešimtis moksleivių, norinčių išbandyti save kaip radijo laidų vedėjus, korespondentus ar žinių redaktorius. Neformaliajam ugdymui pasitelkę radiją, užsiėmimuose integruojame ir pagrindinio ugdymo dalykus. Vaikai mokosi raiškios bei taisyklingos lietuvių kalbos, susipažįsta su kompiuteriais ir radijo technika, lavina komunikacines bei socialines kompetencijas.

                      Akivaizdu, kad “Baltupių radijuje” vaikai įgauna daugiau pasitikėjimo savimi, tampa smalsesni ir žingeidesni, o mūsų laidos ne tik džiugina klausytojus, bet ir padeda mums mokytis bei tobulėti.

                      Šiais mokslo metais “Baltupių radijas” laidas FM bangomis transliuoja kasdien nuo 15 val. Vilniaus laiku (13:00 UTC).

Tikimės, kad 2017 metų rugsėjo mėnesį „Baltupių radijas“ įsikels į  naują studiją aktų salės priesalėje. Per stiklo sieną bus matomas radijo žurnalistų darbas studijoje. Pertraukų metu priesalėje skambės muzika, bus transliuojami radijo laidų įrašai, skambės progimnazijos žinios gyvai.

Nuoroda į „Baltupių radijo“ blog‘ą:

http://baltupiuradijas.blogspot.lt/2017/01/baltupiu-radijas-lankesi-lrt.html